Коран глава 73
ЗАВИЈЕНДато у Меки. — 20 стихова.
У име Бога благога и милосрднога.

1. О пророче завијени у свој плашт!

2. Моли се стојећи сву ноћ, или мало мање

3. Од половине, или одузми нешто од тога.

4. Или тому додај нешто, и прочитај Коран као пјевајући.

5. Ми ћемо ти открити ријечи од велике важности.

6. Када наступи ноћ, побожност је јача, а њезина ријеч чвршћа.

7. Јер дању имаш много послова.

8. Понављај име својега Господа, и одај му се свом својом оданошћу;

9. Њему, Богу, господару истока и запада. Нема другога Бога осим њега; узми га, дакле, за својега заштитника.

10. Стрпјељиво сноси бесједе невјерника, и одијели се од њих начином пристојнијем.

11. Остави се сама у борби са невјерницима, који се наслађују добрима овога свијета. Дај ми мало рока.

12. Ми имамо за њих тешке окове и врелу жеравицу,

13. Довољну храну и страховито мучење.

14. На дан у који земља буде потресена и брда са њом, брда ће постати гомиле расијана пијеска.

15. Ми смо вам послали апостола обвезанога да свједочи противу вас, као што бијасмо једнога послали Фараону.

16. Фараон је био одметник гласу апостолову, и ми смо га казнили страховитом казном.

17. Ако останете невјерни, како ћете се сачувати од дана, који ће од дјеце начинити старце бијелијех власи?

18. Небо ће се распући од страха; обећања Божја биће испуњена.

19. Ево опомене: нека се онај који хоће упути ка Господу.

20. Твој Господ зна, о Мухамеде! да ти на молитви остајеш кад и кад двије трећине ноћи, кад и кад половину, а кад и кад једну трећину ноћи; велики дио онијех који за тобом иду чине то исто. Бог умије подијелити дан и ноћ; он зна да ви то не рачунате тачно, он вам то прашта. Читајте дакле у Корану равно онолико колико вам буде лако читати. Бог зна да међу вама има болесника, да има других који путују по мјестима да прибаве себи добра милошћу Божјом; он зна да други ратују на путу Божјем. Читајте дакле од Корана оно што вам буде најмање тегобно. Свршавајте молитву, дајите милостињу, и дајите обилато на зајам Богу. Свако добро (добра дјела) које ви будете позајмили (у своју корист), ви ћете га наћи код Бога. То ће вам донијети крупнију награду. Просите опроштај од Бога, јер је он благ и милосрдан.

Коран у преводу Миће Љубибратића